Kegyelem nektek és békesség Istentől a mi Atyánktól és az Úr Jézus Krisztustól!

Lk 9, 51-56
*51Amikor pedig közeledett felemeltetésének ideje, elhatározta, hogy felmegy Jeruzsálembe, 52és követeket küldött maga előtt. Azok útnak indultak, és betértek a samaritánusok egyik falujába, hogy szállást készítsenek neki. 53De nem fogadták be, mivel Jeruzsálembe szándékozott menni. 54Látva ezt tanítványai, Jakab és János, így szóltak: Uram, akarod-e, hogy ezt mondjuk: Szálljon le tűz az égből, és eméssze meg őket!? 55De Jézus feléjük fordult, megdorgálta őket, és ezt mondta: Nem tudjátok, milyen lélek van bennetek, 56mert az Emberfia nem azért jött, hogy az emberek életét elveszítse, hanem hogy megmentse. Azután elmentek egy másik faluba.*

Krisztusban ismert Gyülekezet!

Talán mindannyiunkkal előfordult már, hogy félreismertünk valakit. Másnak láttunk, mint aki valójában volt. Számomra ez egyik legemlékezetesebb eset egy lelkésszel esett meg még a teológiai tanulmányaim alatt. Sok hírt hallottam róla, gyülekezeti tagjaitól és kollégáktól. Aztán a teológián egy óra keretében olvastuk és elemeztük az egyik prédikációját is. Kis idő elteltével úgy adódott, hogy élőben is hallhattam egy igehirdetését és bizony mindezek után úgy éreztem, hogy már tudok róla egy reális képet alkotni, amiben meg kell valljam nem tűnt túl szimpatikusnak. Egy évvel később úgy adódott, hogy nála szupplikálhattam. Hát, voltak fenntartásaim… de úgy voltam vele, hogy nem azért megyek, hogy a lelkésszel nagy barátságot kössek. Mivel nem Budapest közelében szolgált, így mindenképpen le kellett utazzak hozzá már előző este, így pedig többet beszélgethettünk és ismerkedhettünk. Nem húzom tovább a lényeg, hogy mind az esti beszélgetés, mind a másnapi szolgálatok, valamint a lelkész gyülekezetével való kapcsolata egészen más volt a kulisszák mögül, a másik oldalról nézve. Hatalmas és nagyon pozitív csalódás volt. Hiába voltak előzetes információim, mondhatni előzetes tapasztalataim is, mégis egy teljesen új és nagyon értékes kapcsolattal gazdagodhattam.

Mondhatjuk, hogy félreismerni valakit, az emberi dolog, meg esik velünk. Nem okvetlenül jó élmény, hiszen negatívan is csalódhatunk, valamint kifejezetten kellemetlen helyzetet is eredményezhet, de talán nem is ez a legrosszabb az egészben, hanem, hogy mennyire egyértelműen mutatnak rá ezek a helyzetek, hogy bizony tele vagyunk előítéletekkel és olyan elvárásokkal, amelyeket a másik elé sokszor szinte megugorhatatlan akadálynak és valljuk be őszintén: nem egyszer értelmetlen módon rakunk oda.

Mai igeszakaszunkat két irányból is értelmezhetjük. Az egyik, hogy a tanítványokat vajon félreismeri-e Jézus, túl sokat néz-e ki belőlük? A másik, hogy mennyire félreismerik Jézust, és Vele együtt a mennyei Atyát is, még azok is, akik a világ szemében a leglátványosabban tartoznak Hozzá.
Kezdjük az elsővel! Jézus Jeruzsálem felé indul és előre küldi tanítványait, hogy készítsék elő az esti szállást egy samáriai faluban.
Talán mind hallottunk már róla, hogy a Samáriában élők kölcsönösen rossz viszonyban voltak a júdeai, azaz a jeruzsálemi vezetéshez hű emberekkel. Lenézték és megvetették egymást. Amennyire lehetett el is kerülték egymást. Elmondták egymást mindennek, arctalanul és ismeretlenül, sőt talán még annyira se játszották meg magukat, hogy azt azért hozzátegyék: „tisztelet a kivételnek”. Ismerjük mi is ezt a fajta egy kalap alá vevős: „tudjuk mi milyen azok” féle elzárkózást és gyűlölködést.
Azt azonban talán kevesebben tudják, hogy a Galilea vidékéről származók, így Jézus és a tanítványok nagy része, hasonlóan előre megítélt helyzetben voltak. Nem haladok végig a történelmi miérteken most, elég ha annyit tudunk, hogy a júdeaiaknak gyanúsan a samáriaiakkal egy tőről származók voltak, a samáriaknak pedig túlságosan Jeruzsálem hűek voltak.
A samáriaiak ki is mondják így alapigénkben, hogy ők bizony nem fogadják be ezt Jeruzsálem felé tartó vallásos csoportot - legyen szó bármilyen nagy tanítóról, vagy prófétáról is. Elemezgethetnénk itt tovább, hogy milyen káros ember és ember között az általánosítás, a buta leegyszerűsítés, a valós ismeretség nélküli ítélkezés. Most erre nem indulok el, tapasztalja ezt mindenki, akár vele teszik, akár utólag ő döbben rá, hogy másokkal kapcsolatban épp ilyen önvakító volt.
Inkább a tanítványokra térnék rá, akikkel kapcsolatban azt kérdeztem, hogy vajon Jézus félreismeri őket? Túl sokat néz ki belőlük? Hiszen ők, akik elvileg Jézust folyamatosan hallgatják, hozzá vágynak ragaszkodni, akiknek Jézus a Lélek erejét ígéri, lépten nyomon azt mutatják meg a Mesternek, hogy halvány lila gőzük sincs arról, hogy mit kellene tenniük, mondaniuk, vallaniuk az Istenről, vagy akár csak kérniük. Hiszen ők elzavarnának gyerekeket, elcsitítanák a segítségért kiáltozót, fegyveres lázadást szítanának hol a zsidó, hol a római vezető réteg ellen, nem értik a példázatokat, félnek, első helyről vitatkoznak még egymással is … és tudnánk még sorolni, hogy mennyi gyengeségükre mutat rá a Szentírás. Az Úr úgy néz ki, hogy nem éppen a legalkalmasabb szolgálattevőket választotta ki, mintha csődöt mondott volna az emberismerete. Hiszen, ha az előző felsorolás nem lenne elég, hadd tisztázzam: alapigénkben a tanítványok épp azt kérdezik meg Jézustól, hogy kérjék-e az Isten erejét, hogy megöljenek több száz, vagy ezer embert. Gyermeket, felnőtet mind elégetnének.
Hát ezen még a mai ember kegyetlenséghez szokott szíve is fennakad és feltesszük a kérdést: egyáltalán épp elméjűek ezek? És ezeknek akarja adni Krisztus a Lélek erejét? Nekik mondja, hogy bármit kértek az én nevemben, azt megadja nektek a mennyei Atya?
Hát ez az, amikor azt mormoljuk magunkban, hogy ő is csak adminisztrációs hiba, vagy „csókosság” miatt van ott, ahol van, mert amúgy biztos, hogy nem érdemes rá!
Isten félreismeri tehát az Ő népét? Talán azért ad esélyt újra és újra? Mégse igaz, hogy ő valóban lát és ismer bennünket? Vagy az a frázis lenne mégis igaz, hogy csak a szándék a lényeg?
Nos, nem! Bár az valóban túlzó ezzel szemben, hogy „a pokol felé vezető út jószándékkal van kikövezve”, de ettől még nem igaz, hogy Isten, ha csak a szándékainkat nézni, akkor jónak látna és ismerne bennünket, vagy akár a tanítványokat. Isten nem a szándékaink és nem is a tetteink alapján ismer, vagy ítél meg bennünket. Ha így tenne, akkor – elárulom -: egyikünk se járna jól. Ha Jézus e szerint válogatná, hívná el a tanítványait, akkor senki se lehetett volna mellette, a közelében. Ugyanígy, ha ma azok léphetnének csak be a templomba, akik abszolút feddhetetlenek – még csak nem is a gondolataikban – de legalább a szavaikban és tetteikben, akkor üres lenne minden templom. Ha Isten valóban tűzzel súlytana le mindenkire, aki be akarna lépni és valaha tettével, szavával, vagy gondolatával elutasított Krisztust, akkor hamu és pernye lenne csak itt, nem gyülekezet.
Az Úr nem félreismeri az embert, hanem egészen egyszerűen a kegyelem, Krisztus megváltása tükrében ismeri az embert. A tanítványokat, a samáriaiakat, téged és engem is.
A tanítványok, még ha az ószövetség felől nézve, vagy az ítéletről szóló kemény kijelentések felől nézzük nem is gondolkodnak itt olyan elrugaszkodott módon, mint elsőre tűnik, de mégis csak pusztító erőt várnak, mindent megrengető ítéletre számítanak. És persze nem csak ők, a nép nagy része valószínűleg átokzsoltárt imádkozott egy samáriait meglátva. De nézzünk magunkba, mi hogy reagálunk mikor egy ateista nagy hanggal beszél az Isten ellen, vagy szidja a keresztény egyházat? Ott motoszkál bennünk is, hogy: „na, majd meglátjuk ki nevet a végén barátocskám! A kárhozatban már nem lesz ilyen jó kedved!”
Jézus azonban ismét rámutat nekik, nekünk, hogy az ítélet és a törvény fürkészése helyett inkább legyünk élő kapcsolatban az Úrral és úgy meg fogjuk ismerni, meg fogjuk érteni a valódi akaratát. Azt mondja a tanítványoknak is alapigénkben: „*Nem tudjátok, milyen lélek van bennetek, 56mert az Emberfia nem azért jött, hogy az emberek életét elveszítse, hanem hogy megmentse.”*. Nem az Isten az, aki nem, vagy félre ismeri az embert, hanem az ember az, aki nem akarja eléggé megismerni azt, akit Urának vall. „Adj Uram 10 isteni, szent törvényt, majd én értlemezem, aztán működik is minden.” – mondja az ember ma is nap, mint nap az Istennek. De a mi mennyei Atyánk nem ezt akarja, Ő élő, kegyelmi kapcsolattal akar formálni bennünket olyanokká, akik nem jogos büntetéseken dilemmáznak, nem mondják vállat vonva, hogy az Úr adta, az Úr elvette, nem rázzák le a felelősségüket azzal, hogy hamissá teszik a szép hitvallást, hogy minden az Úr kezében van és úgy tesznek, mintha ők semmiről se és semmit se tehetnének. Nem! Az Úr nem törvénykezésre, nem ítélkezésre hív téged, se más, se magad, se Őmaga felett, hanem arra, hogy ismerd meg végre Őt és legyél vele folyamatos kapcsolatban. A Krisztus által akar ő is ismerni téged, mint megváltottját, és azt akarja, hogy te is Krisztus által a Lélek ajándékaként ismerd meg Őt.

Amit arról a lelkészről előzőleg hallottam, ami alapján nem volt szimpatikus, azok nem hazug pletykák voltak, az igehirdetéseit nem értettük félre és nem, nem az változtatott meg mindent, hogy megismertem az Ő oldalát a történetekből, vagy, hogy emberileg érthetővé váltak a hibái. Ilyen módon semmi se változott volna, maximum a személyes érintettség miatt más irányba torzul a kép. Ami azonban tényleg változást hozott, az egyszerűen az volt, hogy már nem úgy néztem rá, mint egy lelkészre, egy emberre, akinek voltak megkérdőjelezhető döntései, nehezen elfogadható szavai, hanem olyan valakit láthattam meg, aki bár hibázik, bár a kísértések között néha önmagát gáncsolja ki, de mégis a Krisztussal való élő közösségre és keresztény testvérekre vágyakozik. Nem lett jobb ember a szememben, főleg nem hibátlan, csak egyszerűen kegyelembe fogadott testvér.

Jézus alapigénkben megdorgálja a tanítványokat úgy, ahogyan néha engem is, ahogyan nyilván téged is. De nem elzavarja őket, nem azt mondja, hogy szégyent hoztok rám, nem azt mondja, hogy egy ilyen szarvas hiba után le is út, fel is út. Azt mondja nekik: Én azért jöttem, hogy megmentselek. A tanítványt - a samáriait, a bűnöst - a beteget - a főpapot, a gyengét - az erőset, a szegényt - a gazdagot, gyülekezeti tagot – presbitert – püspököt, Sztyéhlik Csabát, élőket és holtakat. Mert az Úr úgy ismer téged, mint Krisztus által félreismerhetetlenül megmentettet gyermekét. Ismerjük meg mi is így egymást és a mi Megváltó Istenünket! Ámen